L'Ajuntament de Bétera forma als agents de la Policia Local en suport vital bàsic i reanimació cardiopulmonar (RCP)
17 de octubre de 2023

• Durant el mes d'octubre 60 persones entre els quals es troba un gran nombre d'agents estan aprenent coneixements en RCP i ús de desfibril·ladors per a millorar la seua capacitat de reacció davant emergències.

• A més també està participant en este Curs personal municipal com els socorristes de la piscina, empleats dels diferents edificis públics així com el personal de la Llar del Jubilat.

Seguint el programa municipal en matèria de Salut, l'Ajuntament de Bétera ha posat en marxa, a través de la regidoria de Sanitat, un Curs de Suport Vital Bàsic i Desfibril·lació semiautomàtica (DESA) en el qual estan participant un total de 60 persones entre agents de la Policia Local de Bétera i personal municipal com els socorristes de la piscina, empleats dels diferents edificis públics així com el personal de la Llar del Jubilat.

Hui l'Alcaldessa de Bétera, Elia Verdevío, i el regidor de Sanitat, Carlos Abad, han visitat les instal·lacions de la Prefectura de la Policia Local per a conéixer de primera mà el treball que es realitza en esta formació que està dividida en diferents sessions teòriques i pràctiques on els agents aprenen a com enfrontar-se a episodis d'ennuegades, asfíxies i altres accidents més comuns, així com a realitzar exercicis de reanimació i a usar desfibril·ladors.

“És fonamental que la nostra Policia Local estiga ben formada i compte amb una alta capacitat de reacció davant qualsevol emergència per a oferir el millor servei a la ciutadania. Comptem amb una plantilla de professionals amb gran vocació d'ajuda”, ha explicat Elia Verdevío durant la visita.

El curs, que s'està duent a terme durant el mes d'octubre, es correspon a una formació de suport vital bàsic amb accés a desfibril·lador que està avalat per l'Escola Valenciana d'Estudis de la Salut Pública (EVES).

En eixe sentit, Carlos Abad ha destacat que “des de l'àrea de Sanitat posem en marxa este tipus de formacions perquè els primers minuts d'una emergència són vitals i els cossos i forces de seguretat són els primers a arribar, per la qual cosa els seus coneixements són clau en la salut de les persones”.

En el Curs s'estan abordant temes com les maniobres RCP i la simulació de casos pràctics amb maniquins mèdics permetent als participants adquirir destreses de reanimació cardiopulmonar i l'ús del desfibril·lador en pacients adults i pediàtrics.

Bétera municipi cardioprotegit

Bétera és un municipi cardioprotegit, des de novembre de 2021, el municipi compta amb un total de 9 desfibril·ladors en els edificis municipals de la Policia Local, Gestió Tributària, Base d'Obres, Casa Nebot, Poliesportiu Municipal, l'Ajuntament, la Piscina coberta, la Llar dels Jubilats i un maletí mòbil en la Policia Local.

Uns dispositius que, segons el regidor de Seguretat Ciutadana, Manuel Pérez, “ens permeten estar previnguts i optar a salvar vides, avançant així en la cura dels nostres veïns i veïnes”.

D'esta manera, l'Ajuntament de Bétera continua treballant per a augmentar el nivell de supervivència d'aquells veïns i veïnes que es vegen en una situació d'emergència.